Makkeyn: Suriya urushi, qochqinlar G'arb yuzlashayotgan eng yirik muammo
Bu muammolar AQShning Yaqin Sharqdagi no'noq siyosati mahsulidir, deydi senator.
Senat Qurolli kuchlar qo'mitasi raisi Jon Makkeyn bu haqda "Amerika Ovozi" Serbiya xizmati bilan gaplashdi. Uningcha, Yevropani domiga tortgan qochqinlar muammosi AQShning Yaqin Sharqdagi no'noq siyosati mahsulidir. "Agar AQSh Suriya rahbari Bashar al-Assaddan qutulib, Iroqdagi ahvoldan ko'z-quloq bo'lib turganida edi, bugun qochqinlar tanazzuli bilan yuzlashib turmas edik", - deydi Makkeyn. Qo'shma Shtatlar 2007-yilning dekabrida Iroqdan askarlarini olib chiqa boshladi va 2011-yilning dekabrigacha ular mamlakatni butunlay tark etdi. 2014-yilning avgustidan beri Amerika Iroq va Suriyada "Islomiy davlat" to'dasining manzillarini kamida sakkiz ming marotaba havodan bombardimon qildi. Makkeyn NATOning oliy harbiy qo'mondoni, general Filip Bridlavning yaqinda Senat Qurolli kuchlar qo'mitasida qilgan chiqishini yoqlamoqda. Generalning so'zlariga ko'ra, Rossiya va Assad armiyasi atayin muhojirlar bilan bog'liq taranglikni avj oldirib, Yevropani holdan toydirishga, Yevropaning irodasini sindirishga harakat qilayapti. Rossiya havo kuchlari o'tgan yilning sentabridan buyon Assad armiyasi tarafida turib Suriyadagi isyonchilarga o'q yog'dirayapti. "Qo'shma Shtatlar liderlik pozitsiyasini boy berib, Rossiyaga rulni topshirib qo'ydi. Bugun Suriyadagi ustuvor kuch Rossiya, Hizbulloh, Eron va boshqa fraksiyalardir va buning oqibatida Prezident Bashar al-Assad o'z hokimiyatini mustahkamlab oldi. Yaqin orada boshqaruvdan ketmaydi u. Yevropa va Qo'shma Shtatlar Ikkinchi jahon urushidan beri to'qnash kelgan eng yirik muammo bu", - deydi senator. Suriyadagi besh yillik fuqarolar urushi 250 ming odamni hayotdan olib ketdi. Millionlab fuqarolar uyini tashlab qochishga majbur bo'ldi. BMT shafeligida o'tgan oy urishayotgan taraflar sulhga erishib, Suriyada otishmalar sezilarli darajada sustlashdi. Ukrainadagi ixtilof haqida so'ralganda senator Makkeyn rasmiy Kiyev korrupsiya bilan olishish uchun yetarli chora ko'rmayapti, dedi. Bu esa siyosiy beqarorlikka, odamlarning hafsalasi pir bo'lishiga yetaklayapti. Senatorning aytishicha, Qo'shma Shtatlar ukrainaliklarga o'zini mudofaa qilish uchun qurol uzatmagani uyat. Holbuki, Rossiya rahbari Vladimir Putin Ukraina sharqini siquvga olishda davom etayapti, deydi Makkeyn. Birlashgan Millatlar Tashkilotining hisoblashicha, Ukraina sharqida 2014-yil boshidan beri to'qqiz mingdan ziyod odam nobud bo'lgan. 20 mingdan oshiq kishi jarohatlangan.